mandatfordeling
Mandatfordeling er dels fastlæggelsen af, hvor mange mandater de deltagende partier (lister) og uafhængige kandidater i et valg har krav på, dels resultatet heraf.
Udgangspunktet er stemmernes faktiske fordeling på partier, lister og kandidater i kombination med det valgsystem, man opererer under. Der sondres mellem ni hovedtyper af valgsystemer, som den konkrete mandatfordeling foregår inden for. De to mest udbredte mandatfordelingssystemer er flertalsvalg i enkeltmandskredse og forholdstalsvalg mellem lister som ved danske folketingsvalg, kommunalvalg og valg til EU-Parlamentet.